BODOLAND रादाब: मुसलपुर, 30 मे : बाक्सा जिल्लानि बागानपारा साखाथिनि फाग्लादिया दैमानि हा खुरखानायखौ होबथानो थाखाय बान्दो बानायनाय थांखिजों आसामनि एद्दिसेनेल सिभ सेक्रेटारी सायाउद्दिन आबबासि आरो बिटिसिनि गाहाइ बुंथिगिरि कातिराम बर’आ फाग्लादिया दैमानि झारतुलक ओन्सोलाव दावबायफैदों । मख’नो नांगोनदि जिल्लानि गेजेराव थानाय फाग्लादिया दैमाया लोमसावनानै झारतुलक ओन्सोलनि रायजो राजाखौ गोबां खैफोदजों मोगा-मोगि खालामबोदों । दैजों लोमसावजानायनि अनगायैबो माखासे नखरनि हा-हुफोरा खुरखालांनानै आबाद फोथार आरो नखरखौ सोलायनो गोनां जाबोदों । सिगां बोसोरनि आसामनि दै जगायथाइ बिफाननि मन्थ्रि केसब महन्ता बे खुरखानायखौ होबथानाय थांखिजों झारतुलक ओन्सोलाव बान्दो बानायनो खोथा होदोंमोनबाबो बे खामानिया आबुंङै जानायखौ नुनो मोन्दिया, जायनि थाखाय बे ओन्सोलाव दासिमबो जिंगासिनो गोनां दं । नाथाय फिन रायजो सोरखारा बे झारतुलक ओन्सोलाव थाबैनो बान्दो बानायनो आरो खामानिखौ मावफुंनो आसामनि एद्दिसेनेल सिभ सेक्रेटारी सायाउद्दिन आबबासि आरो बिटिसिनि बुंथिगिरि कातिराम बर’ बिथांमोनहा नायदिंफैदों । रायजो सोरखारनि एद्दिसेनेल सिभ सेक्रेटारी बिथांया झारतालुकनि अनगायैबो कादडाराव दै खुरखानाय जायगाखौबो खबर लायो आरो फैगौ दाननिफ्राय बेनि खामानिखौ मावनाय जागोन होनना आसा होलांङो । बे हा खुरखानाय आरो दै लोमसावनायखौ होबथानो थाखाय बान्दो बानायनायाव बिटिसि सोरखारनिबो थोंजों मदद थागोन होनना मिथिनो मोन्दों । झारतालुकयाव बान्दो बानायनो थाखाय नायदिं फैनायाव आसामनि एद्दिसेनेल सिभ सेक्रेटरीजों लोगोसेनो बिटिसिनि बुंथिगिरि कातिराम बर’ आरो दै बिफाननि इन्जिनियार बिथांमोनहाबो दंफायोमोन ।